በአፋር ክልል የቆላ ስንዴ ልማት በመጪው በጋ 1 ሚሊዮን ኩንታል ሊመረት ነው፡፡
የፌዴራልና የክልል ከፍተኛ የመንግሥት የሥራ ኃላፊዎች በ2013 በጀት ዓመት የአፋር ክልል የበጋ ስንዴ ልማት ዙሪያ ውይይት አድርገዋል፡፡ክልሉ የአርብቶ አደሩን ሕይወት ለመቀየር የመስኖ ሥራው ከምርምር ተቋማት ትስስር በመፍጠርና የባለሀብቱን ተሳትፎ በማጎልበት እንደሚሠራ የአፋር ክልል ርእሰ መሥተዳድር አወል አርባ ገልጸዋል፡፡የአዋሽ ወንዝን በመጠቀም በዓመቱ በአፋር ክልል በበጋ ስንዴ ልማት 25 ሺህ ሄክታር መሬት ለማልማት እንደሚሠራና 1 ሚሊዮን ኩንታል ምርት ለማገኝት እንደታቀደም አቶ አወል አርባ ገልጸዋል፡፡ኢትዮጵያ በስንዴ ራሷን ለመቻልና ምግብ ዋስትናን ለማረጋገጥ የመስኖ የአመራረት ሥርዓትን ተግባራዊ በማድረግና አምራቾችን ከገበያ ጋር አቀናጅቶ እንደሚሠራ የእርሻ ልማት ዘርፍ ሚኒስትር ዴኤታ ማንደፍሮ ንጉሴ (ዶክተር) መናገራቸውን የግብርና ሚኒስቴር በማኅበራዊ ገጹ አስታውቋል፡፡ 